ORDE do 23 de xuño de 2025 pola que se ditan instrucións para a elaboración dos orzamentos xerais da Comunidade Autónoma de Galicia para o ano 2026.
Consellería de Facenda e Administración Pública — III. Outras disposicións — 24/06/2025

Os orzamentos xerais da Comunidade Autónoma constitúen a principal ferramenta de planificación financeira da Administración autonómica, ao permitir concretar anualmente os obxectivos de política pública definidos na planificación estratéxica. A través da asignación dos recursos dispoñibles aos distintos programas e actuacións, o orzamento traduce en termos financeiros as prioridades do goberno galego e o aliñamento destas co Plan estratéxico de Galicia 2022-2030 (PEG), garantindo a coherencia entre a visión a medio e longo prazo e a execución anual. Este enfoque reforza a eficiencia na utilización dos recursos públicos, permite unha mellor coordinación interdepartamental e facilita a avaliación do impacto das políticas sobre o benestar da cidadanía. Así, a programación orzamentaria convértese nun instrumento esencial para articular a acción do Goberno galego ao redor de obxectivos claros, medibles e compartidos.
A elaboración do proxecto de orzamentos para o ano 2026 ten lugar nun contexto económico de recuperación, pero condicionado por múltiples fontes de incerteza. Segundo os datos do Instituto Galego de Estatística (IGE), o PIB de Galicia medrou no primeiro trimestre de 2025 un 2,8 % interanual. En comparación, segundo o Instituto Nacional de Estatística (INE), o PIB de España medrou un 2,4 % interanual no mesmo período. Esta evolución está impulsada fundamentalmente pola demanda interna e pola progresiva normalización dos prezos enerxéticos.
No mercado laboral, Galicia rexistrou no primeiro trimestre de 2025 unha taxa de paro do 8,8 %, segundo a Enquisa de Poboación Activa (EPA), mentres que a media estatal ascende ao 11,7 %. Así mesmo, o número de afiliacións á Seguridade Social en Galicia aumentou un 1,6 % interanual en maio de 2025, fronte ao 2,0 % en España. En canto á inflación, o índice de prezos ao consumo (IPC) situouse en maio de 2025 no 1,9 % en Galicia e no 2,2 % no conxunto de España, segundo o INE, mentres que a inflación subxacente foi do 2,1 % en Galicia, fronte ao 2,4 % nacional. Estes datos reflicten unha contención xeral dos prezos e unha estabilidade relativa da actividade económica na Comunidade Autónoma.
Este contexto vese ameazado por factores de incerteza a nivel internacional, como a persistencia de conflitos armados en Ucraína e Oriente Medio, o aumento das tensións comerciais a nivel global e a evolución aínda incerta das políticas monetarias, cuxo endurecemento nos últimos anos afectou negativamente o crecemento económico e o custo da débeda, e que, malia as primeiras sinais de alivio –como a recente baixada dos tipos de xuro por parte do Banco Central Europeo–, seguen condicionando as perspectivas financeiras. De feito, as incertezas derivadas da guerra arancelaria están levando a que todos os principais organismos internacionais revisen á baixa as previsións de crecemento económico a medio prazo.
A elaboración destes orzamentos enfróntase, ademais, a unha considerable incerteza derivada da recente entrada en vigor do novo marco de gobernanza fiscal europea, que establece unha nova regra de gasto baseada na evolución do gasto primario neto e na definición de plans fiscais estruturais a medio prazo (PFEMP). Neste contexto, o Regulamento (UE) 2024/786 require que os estados membros remitan un PFEMP que permita concretar os compromisos de consolidación fiscal.
O Plan fiscal estrutural do Reino de España foi remitido á Comisión Europea o 15 de outubro de 2024, sen contar coa participación das administracións subcentrais, malia que estas asumen máis do 40 % do gasto público. Posteriormente, o Plan foi aprobado pola Comisión mediante Recomendación do Consello o 21 de xaneiro de 2025.
Ademais, a Directiva (UE) 2024/787 modifica os requisitos dos marcos orzamentarios o que fai imprescindible actualizar a normativa sobre estabilidade orzamentaria co fin de garantir o cumprimento dos compromisos reflectidos no PFEMP, establecendo como prazo límite o 31 de decembro de 2025. Ao igual que sucedeu na aprobación do PFEMP as administracións territoriais non están sendo participes deste trámite, polo que a normativa que debemos cumprir en materia de consolidación fiscal deriva tanto do marco normativo interno, principalmente da Lei orgánica de estabilidade orzamentaria e sustentabilidade financeira (LOEPSF), como da normativa europea, nomeadamente o Regulamento (UE) 2024/786.
Para 2026, a regra de gasto fixada polo novo regulamento europeo limita o crecemento do gasto primario neto das administracións públicas a taxas coherentes coa redución da débeda e do déficit a medio prazo. Segundo a Recomendación do Consello da UE do 21 de xaneiro de 2025, que aproba o plan fiscal-estrutural de España, este límite sitúase no 3,7 % para 2025 e no 3,5 % para 2026.
A estes riscos súmase a inestabilidade política no ámbito estatal, que introduce elementos adicionais de incerteza respecto da aprobación dos orzamentos e da capacidade de impulsar reformas estruturais necesarias para garantir a consolidación fiscal e a estabilidade institucional. Esta situación vese reflectida nas dúas prórrogas consecutivas dos orzamentos xerais do Estado e no atraso na actualización das entregas á conta para as comunidades autónomas, o que dificulta a planificación financeira e compromete a previsibilidade orzamentaria das administracións territoriais.
Neste contexto, a elaboración dos orzamentos xerais da Comunidade Autónoma de Galicia para o ano 2026 inscríbese nun contexto de consolidación da orientación estratéxica da política orzamentaria, centrada na eficiencia, a avaliación e a transparencia na asignación dos recursos públicos. Neste marco, a planificación orzamentaria para 2026 reforza a súa aliñación co PEG, que constitúe o eixe vertebrador das políticas públicas autonómicas e o referente fundamental para a programación plurianual dos recursos. A orzamentación por resultados e o seguimento de indicadores de realización convértense, así, en piares esenciais para a avaliación do impacto das políticas públicas, a xestión orientada a resultados e a rendición de contas.
No marco da visión estratéxica a medio e longo prazo, os orzamentos xerais para 2026 configuraranse como un instrumento clave para avanzar cara a un modelo de desenvolvemento máis sustentable, inclusivo e cohesionado territorialmente. A elaboración orzamentaria deste exercicio deberá reforzar a coherencia e o aliñamento das actuacións coas grandes prioridades estratéxicas da Comunidade Autónoma, focalizando o esforzo financeiro en medidas que potencien o crecemento económico, melloren o benestar da cidadanía e reforcen a equidade territorial.
Neste contexto, os recursos públicos orientaranse a impulsar a modernización do tecido produtivo mediante a transición dixital e ecolóxica, o fortalecemento da industria e a innovación e o fomento da investigación e desenvolvemento (I+D). Así mesmo, promoverase un investimento público transformador e modernizador dos servizos esenciais como a sanidade, a educación, a atención á dependencia ou a vivenda, coa finalidade de garantir a igualdade de oportunidades e a atención ás persoas máis vulnerables. Tamén se potenciarán a mobilidade sustentable e a conectividade territorial, co obxectivo de avanzar na cohesión social e espacial de Galicia. Xunto a isto, reforzarase a capacitación e inserción laboral da poboación activa, así como o apoio ao emprendemento, ao comercio local e aos sectores produtivos tradicionais e emerxentes, con especial atención ao seu arraigo no territorio e á sustentabilidade a longo prazo. Impulsarase o turismo sustentable como un elemento vertebrador do territorio completando a planificación do vindeiro ano Xacobeo 2027.
En xuño de 2026 remata o prazo de execución do Plan de recuperación transformación e resiliencia, polo que os orzamentos conterán as previsións necesarias para rematar os proxectos financiados asegurando o seu pleno aproveitamento e impacto transformador.
A orde que agora se dita establece as instrucións que deben seguir os órganos e entes do sector público autonómico para a elaboración das súas propostas orzamentarias, garantindo a coherencia coa estrutura e os obxectivos establecidos no PEG. Así mesmo, consolida a orzamentación por resultados, mediante a definición de obxectivos esperados, indicadores de seguimento e a vinculación das partidas orzamentarias aos obxectivos estratéxicos, operativos e medidas incluídas no plan.
Esta orientación exixe que cada centro directivo identifique, dentro do marco orzamentario dispoñible, aquelas actuacións que contribúan de xeito máis significativo aos obxectivos prioritarios da Comunidade Autónoma, priorizando aquelas iniciativas que xeren maior valor público e impacto social, económico e territorial.
Ademais, os orzamentos para 2026 continuarán avanzando na incorporación da dimensión territorial como criterio clave na programación do gasto, promovendo unha distribución máis equilibrada dos recursos no territorio galego. Para iso, potenciarase a análise territorializada do orzamento, procurando que as políticas públicas contribúan de forma efectiva á cohesión territorial e á redución das desigualdades.
A orde incorpora, ademais, os principios de sustentabilidade financeira, estabilidade orzamentaria e eficiencia na xestión, ao tempo que mantén a integración transversal de políticas públicas en materia de igualdade de xénero, infancia, transición ecolóxica, dixitalización e reto demográfico. Así, a programación orzamentaria para 2026 articúlase como unha ferramenta esencial para avanzar na execución do PEG.
En definitiva, a orde de elaboración dos orzamentos para o exercicio 2026 pretende consolidar un modelo de xestión baseado na planificación estratéxica, a avaliación de resultados e a rendición de contas, ao servizo dun desenvolvemento sustentable, inclusivo e territorialmente equilibrado.
A clasificación orgánica do orzamento 2026 artéllase ao abeiro do Decreto 42/2024, do 14 de abril, polo que se establece a estrutura orgánica da Xunta de Galicia, así como do Decreto 48/2024, do 22 de abril, polo que se establecen os órganos superiores e de dirección dependentes da Presidencia da Xunta de Galicia, e do Decreto 49/2024, do 22 de abril, polo que se fixa a estrutura orgánica das consellerías da Xunta de Galicia.
Por medio desta orde dítanse as normas para a elaboración dos orzamentos xerais da Comunidade Autónoma de Galicia para o ano 2026, ao abeiro do disposto no artigo 51 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Polo exposto, e en virtude das competencias atribuídas polo artigo 7.c) do citado Decreto lexislativo 1/1999, do 7 de outubro,
Artigo 1.
Directrices para o establecemento do marco orzamentario 2026
Os orzamentos xerais da Comunidade Autónoma para o ano 2026 orientaranse cara a consolidación dun modelo de crecemento sostible, inclusivo e territorialmente equilibrado, no marco das prioridades recollidas no Plan Estratéxico de Galicia 2022-2030. Este plan constitúe o principal instrumento de planificación estratéxica da acción pública autonómica, proporcionando unha folla de ruta integral para a programación e execución do gasto con visión a medio e longo prazo.
Neste sentido, o orzamento de 2026 deberá reforzar a coherencia das actuacións da administración autonómica coas necesidades máis urxentes que marca a conxuntura e cos eixes, prioridades e obxectivos estratéxicos definidos no devandito plan, priorizando aquelas actuacións que teñan un maior impacto na consecución dos resultados previstos, tanto en termos de desenvolvemento económico, como de benestar social e cohesión territorial.
Para iso, priorizaranse as seguintes liñas de actuación:
– Impulsar a transición dixital e ecolóxica do sistema produtivo galego, favorecendo o desenvolvemento industrial, a innovación e a consolidación de cadeas de valor estratéxicas que permitan mellorar o crecemento potencial da economía  e  incrementar a capacidade para xerar empregos de calidade, así como mellorar a competitividade, a sustentabilidade ambiental e a autonomía enerxética e consolidar o apoio ao emprendemento ás persoas autónomas.
– Acelerar o investimento en proxectos transformadores e modernizadores no eido da saúde e a educación, reforzando os servizos públicos autonómicos para garantir a igualdade de oportunidades, a calidade de vida e a atención ás persoas máis vulnerables. Reforzar o sistema galego de atención á dependencia, asegurando unha resposta eficaz e equitativa ás necesidades das persoas en situación de dependencia.
– Continuar co despregamento do Plan de Vivenda de Galicia, incrementando a oferta de vivenda pública e protexida, mellorando o acceso a un fogar digno e asequible. Promover a mobilidade sustentable e a seguridade viaria, mellorando a conectividade territorial e a accesibilidade, especialmente nas áreas rurais e intermedias, como elemento esencial de cohesión social e territorial.
– Reforzar as políticas activas de emprego, a formación profesional e o retorno do talento, orientando as actuacións cara a unha mellor adecuación entre as necesidades do mercado laboral e as competencias da poboación activa, con especial atención á mocidade, ás mulleres e ás persoas en risco de exclusión.
– Impulsar o turismo sustentable e vertebrador completando a planificación do vindeiro Xacobeo 2027. Avanzar na integración efectiva das competencias asumidas pola Comunidade Autónoma en materia de ordenación do litoral, promovendo unha xestión sustentable, coherente coas directrices ambientais e de desenvolvemento territorial.
Artigo 2.
Criterios xerais de orzamentación
Co obxectivo de acadar os fins recollidos no artigo anterior, os orzamentos da Comunidade Autónoma de Galicia para 2026 aplicarán os seguintes criterios prioritarios na asignación dos recursos públicos:
– Continuar a execución dos investimentos previstos en materia sanitaria e educativa, modernizando as infraestruturas, promovendo a innovación tecnolóxica e fortalecendo a capacidade de resposta do sistema público.
– Consolidar as actuacións que contribúan á mellora da vivenda pública, reforzando a oferta de vivenda protexida, o acceso a alugamento alcanzable e a rehabilitación enerxética do parque residencial, especialmente en zonas rurais, urbanas degradadas ou en risco de despoboamento.
– Reforzar o sistema galego de atención á dependencia, ampliando os recursos asistenciais, modernizando os servizos sociais comunitarios e promovendo modelos de atención centrada na persoa. Impulsar tamén actuacións específicas fronte á soidade non desexada, a inclusión social e a igualdade, orientando os recursos cara a políticas que melloren o benestar da cidadanía e reduzan o risco de exclusión.
– Garantir a suficiencia dos recursos destinados á atención sanitaria mediante investimentos e a dotación adecuada de persoal, o reforzo da atención primaria, a mellora da accesibilidade aos servizos e o impulso da saúde dixital, co fin de garantir unha atención próxima, equitativa e de calidade.
– Finalizar os proxectos cofinanciados cos fondos europeos do Mecanismo de recuperación e resiliencia, garantindo o seu pleno aproveitamento e impacto transformador.
– Impulsar o desenvolvemento da economía do coñecemento, a investigación e a innovación, mediante o fortalecemento das capacidades científicas e tecnolóxicas e a súa conexión co tecido empresarial. En particular, para abordar os retos e prioridades definidos na Estratexia de especialización intelixente de Galicia 2021-2027 (RIS3), como marco instrumental que estrutura todas as accións de I+D+i da Administración autonómica, aprobouse o Plan galego de investigación e innovación.
– Apoiar a modernización do sector público autonómico a través da reforma administrativa, a dixitalización e a simplificación dos procedementos, mellorando a eficiencia na prestación dos servizos e a calidade institucional.
– Consolidar as estruturas necesarias para avanzar na integración efectiva das competencias asumidas pola Comunidade Autónoma en materia de ordenación do litoral, promovendo unha xestión sustentable coherente coas directrices ambientais e de desenvolvemento territorial.
– Favorecer a mobilidade sustentable e a seguridade viaria mediante investimentos selectivos en infraestruturas, contribuíndo a un modelo de transporte máis accesible e seguro.
– Garantir a cobertura orzamentaria dos principais plans e estratexias sectoriais aprobados, incorporando o enfoque de orzamentación por obxectivos e mellorando os sistemas de seguimento e avaliación do impacto das políticas públicas.
Artigo 3.
Ámbito de aplicación
As disposicións contidas nesta orde serán de aplicación á elaboración do anteproxecto de Lei dos orzamentos xerais da Comunidade Autónoma para o ano 2026, que abrangue os orzamentos dos seguintes entes:
Un. Entidades con orzamento limitativo.
a) A Administración xeral da Comunidade Autónoma e os órganos estatutarios e consultivos.
b) Os organismos autónomos.
c) As axencias públicas autonómicas.
d) As entidades públicas instrumentais de asesoramento ou consulta que, consonte a disposición adicional sexta da Lei 16/2010, do 17 de decembro, de organización e funcionamento da Administración xeral e do sector público de Galicia (Lofaxga), terán a consideración de organismos autónomos para efectos orzamentarios.
e) Os orzamentos das demais entidades cuxa normativa específica lles confire carácter limitativo aos créditos do orzamento de gastos.
Dous. Entidades con orzamento estimativo.
a) Os orzamentos de explotación e capital das entidades públicas empresariais, ás cales fai referencia o artigo 89 da Lofaxga.
b) Os orzamentos de explotación e capital das sociedades mercantís públicas autonómicas, ás cales fai referencia o artigo 102 da Lofaxga.
c) Os orzamentos de explotación e capital das fundacións do sector público autonómico ás cales se refire o artigo 113 da Lofaxga.
d) Os orzamentos dos consorcios autonómicos, aos cales fai referencia o artigo 95 da Lofaxga.
Tres. Inclusión obrigatoria das entidades do subsector Administración rexional.
En todo caso, os orzamentos incluirán os de todas as entidades que estean clasificadas como subsector Administración rexional (S.1312), segundo o SEC-2010, consonte a información contida no inventario de entes da Intervención Xeral da Administración do Estado, aínda que non estean participadas maioritariamente pola Comunidade Autónoma, agás as universidades públicas e as entidades que dependan delas.
Catro. Obrigas documentais dos fondos sen personalidade xurídica.
Os fondos carentes de personalidade xurídica, existentes na data de elaboración dos orzamentos, presentarán a documentación orzamentaria de acordo coas instrucións que estableza a Dirección Xeral de Orzamentos e Financiamento Autonómico.
Artigo 4.
Unidade de orzamentación
Os orzamentos xerais da comunidade autónoma elaboraranse tendo como unidade de conta o euro.
Artigo 5.
Comisións técnicas de coordinación da planificación e elaboración orzamentaria
Para avanzar cara a unha planificación e elaboración orzamentaria orientada a resultados, coherente co Plan estratéxico de Galicia 2022-2030, créanse as seguintes comisións técnicas permanentes:
a) Comisión de Planificación, Seguimento e Avaliación por Obxectivos (CPSAO).
b) Comisión de Programación Financeira e Xestión do Ingreso (CPFXI).
c) Comisión de Coordinación e Programación do Gasto (CCPG).
Un. Comisión de Planificación, Seguimento e Avaliación por Obxectivos (CPSAO).
A CPSAO é o órgano técnico responsable de garantir a coherencia entre os programas orzamentarios e o marco estratéxico vixente.
Correspóndelle:
a) Avaliar a adecuación das propostas orzamentarias dos centros directivos aos obxectivos e prioridades do Plan estratéxico de Galicia.
b) Examinar a estrutura de programas, proxectos e actuacións, así como os indicadores asociados de realización e resultado.
c) Emitir informes técnicos sobre a calidade estratéxica das propostas e a súa contribución efectiva aos obxectivos públicos.
d) Coordinar a integración dos enfoques transversais, incluíndo igualdade de xénero, dereitos da infancia e desenvolvemento sustentable.
A comisión estará presidida pola Dirección Xeral de Orzamentos e Financiamento Autonómico, que asumirá a coordinación dos seus traballos e convocará as reunións necesarias para o exercicio das súas funcións. Contará coa participación de representantes da Dirección Xeral de Orzamentos e Financiamento Autonómico, dos centros directivos implicados e doutros xestores ou unidades técnicas que se considere preciso incorporar en función da materia que se vaia tratar.
A CPSAO poderá crear subgrupos de traballo especializados para o desenvolvemento das súas funcións.
Dous. Comisión de Programación Financeira e Xestión do Ingreso (CPFXI).
Esta comisión ten como finalidade establecer o marco financeiro dos recursos co obxecto de fixar o límite de gasto non financeiro, así como establecer o escenario plurianual de ingresos para financiar o estado de gastos.
Correspóndelle:
a) Elaborar escenarios de ingresos propios en coordinación coa Axencia Tributaria de Galicia.
b) Avaliar o impacto orzamentario das medidas de política fiscal que afecten a previsión de ingresos, incluíndo beneficios fiscais, exencións e modificacións de tarifas ou tipos impositivos.
c) Elaborar as previsións de ingresos de fondos europeos e outras transferencias finalistas avaliando e integrando a información recibida.
d) Garantir a coherencia entre o límite de gasto non financeiro e as previsións de novas actuacións.
e) Emitir informes técnicos sobre a sustentabilidade financeira do conxunto do orzamento e das novas propostas.
Estará presidida pola Dirección Xeral de Orzamentos e Financiamento Autonómico, e inclúe representantes da Dirección Xeral de Orzamentos e Financiamento Autonómico, da Axencia Tributaria de Galicia, da Dirección Xeral de Cohesión e Fondos Europeos, e dos centros directivos implicados e outros xestores ou unidades técnicas, segundo se precise.
Poderán constituírse subgrupos técnicos especializados para o seguimento dos ingresos propios e dos fondos europeos, baixo a coordinación da Dirección Xeral de Orzamentos e Financiamento Autonómico.
Tres. Comisión de Coordinación e Programación do Gasto (CCPG).
Esta comisión actúa como espazo técnico de integración e peche do proceso orzamentario.
Correspóndelle:
a) Avaliar a consistencia e suficiencia das propostas de gasto dos centros directivos, en función do orzamento básico elaborado pola Dirección Xeral de Orzamentos e Financiamento Autonómico.
b) Examinar as propostas de novas actuacións, tendo en conta os informes emitidos pola CPSAO e pola CPFXI e priorizalas en función do seu impacto estratéxico, da súa viabilidade técnica e financeira e da súa oportunidade temporal.
c) Formular propostas para a conformación final do proxecto de orzamento, que serán elevadas á persoa titular da consellería competente en materia de facenda.
Estará presidida pola persoa titular da consellería competente en materia de facenda, e formarán parte desta comisión os titulares das distintas seccións orzamentarias, ou persoas en que estas deleguen, así como representantes da Dirección Xeral de Orzamentos e Financiamento Autonómico.
Catro. Coordinación, calendario e funcionamento.
A Dirección Xeral de Orzamentos e Financiamento Autonómico será responsable de coordinar tecnicamente o funcionamento das comisións, establecer os seus calendarios de traballo e facilitar a documentación técnica necesaria para o exercicio das súas funcións. As comisións reuniranse conforme o cronograma anual de elaboración orzamentaria.
Estas tres comisións garanten unha elaboración do orzamento estruturada e coordinada, baseada nunha lóxica funcional que distingue claramente entre a planificación estratéxica, a programación operativa e sectorial e a asignación territorial dos recursos.
Esta estrutura permite unha integración efectiva co Plan estratéxico de Galicia 2022-2030, asegurando a coherencia das actuacións co marco estratéxico vixente. Ademais, promóvese un enfoque inclusivo, que incorpora de forma transversal a perspectiva de xénero e infancia, e fomenta unha xestión eficiente e responsable dos recursos públicos e dos fondos europeos.
Artigo 6.
Proceso de elaboración do proxecto de orzamentos
Un. Información para subministrar en relación con determinados ingresos.
A Dirección Xeral de Orzamentos e Financiamento Autonómico da Consellería de Facenda e Administración Pública levará a cabo as tarefas de determinación dos ingresos correspondentes ao sistema de financiamento da Comunidade Autónoma. Esta estimación basearase nos datos comunicados polo Ministerio de Facenda ao respecto.
No suposto de que non exista esta comunicación, o cálculo destes recursos realizarase a partir das estimacións elaboradas polo servizo competente da Consellería de Facenda e Administración Pública.
Ademais, corresponderalle a tarefa de realizar a análise e agregación dos datos que, conforme o sinalado, tanto no presente como nos números dous a catro sexan precisos para a elaboración do anteproxecto de ingresos.
A información necesaria para establecer as previsións correspondentes a impostos directos e indirectos, tanto propios da Comunidade Autónoma como os cedidos xestionados por ela, será facilitada pola Axencia Tributaria de Galicia.
A información correspondente aos ingresos dos capítulos V e IX da sección 22 achegaraa a Secretaría Xeral Técnica e do Tesouro.
A información correspondente á programación actualizada dos fondos europeos achegaraa o órgano intermedio, autoridade de xestión ou órgano equivalente de cada un dos fondos.
Dous. Ingresos correspondentes ás distintas seccións orzamentarias.
As previsións dos ingresos que determinen as comisións das correspondentes seccións orzamentarias a que se refire o número dous do artigo 5 deberán estar á disposición da Dirección Xeral de Orzamentos e Financiamento Autonómico antes do 15 de xullo.
Os datos de ingresos que se determinen na Comisión de Programación Financeira e Xestión do Ingreso deberán estar dispoñibles antes do 15 de xullo. Para tal efecto, deberá reunirse a comisión con anterioridade a esa data.
Tres. Fondos Europeos e FCI.
A Dirección Xeral de Orzamentos e Financiamento Autonómico realizará a estimación global de financiamento con FCI para o vindeiro exercicio, que será confirmada cos datos do Ministerio de Facenda. Posteriormente, determinará os proxectos financiados con cargo ao FCI, acordados con cada unha das consellerías para o seu financiamento.
A Comisión de Programación Financeira e Xestión do Ingreso, a través dos subgrupos técnicos especializados nos distintos fondos europeos, realizará as previsións de ingresos por estes conceptos. Para a súa avaliación e integración nas previsións de fondos europeos, os centros directivos integrantes dos subgrupos achegarán a información precisa sobre as súas propostas de dotación de partidas de gasto correspondentes ás actuacións recollidas nos programas operativos. En aplicación do principio de neutralidade financeira, as previsións dos recursos por estes fondos serán iguais ao importe dos empregos previstos.
A anterior información, no que atinxe ás previsións de ingresos, deberáselle remitir á Dirección Xeral de Orzamentos e Financiamento Autonómico antes do 15 de xullo.
Catro. Anexo de persoal.
A Dirección Xeral de Orzamentos e Financiamento Autonómico establecerá o modelo normalizado de información relativa ás necesidades de persoal para o exercicio 2026.
A Subdirección Xeral de Custos de Persoal requirirá ás distintas seccións orzamentarias a remisión do citado modelo, debidamente cuberto. Este incluirá os datos do anexo de persoal actualizados a día 1 de xuño de 2025, así como as epígrafes necesarias para que cada sección orzamentaria identifique e xustifique, mediante a documentación acreditativa correspondente, as súas necesidades adicionais de persoal para o exercicio 2026.
Os modelos debidamente cubertos deberán ser remitidos á Dirección Xeral de Orzamentos e Financiamento Autonómico antes do 7 de xullo de 2025.
No caso de que as dotacións do capítulo I se financien con fondos europeos ou outros fondos finalistas, os servizos orzamentarios, unidades orgánicas con rango de dirección xeral ou equivalente deberán incorporar, a través do programa informático de elaboración orzamentaria, esta información, desagregada por código de proxecto e fonte de financiamento.
Cinco. Beneficios fiscais.
Os datos coa estimación e elaboración do orzamento de beneficios fiscais serán facilitados pola Axencia Tributaria de Galicia para a súa incorporación ao proxecto de orzamentos xerais da Comunidade Autónoma.
A referida estimación deberá constar na Dirección Xeral de Orzamentos e Financiamento Autonómico antes do 10 de setembro.
Seis. Propostas de gasto.
As distintas consellerías e órganos xestores remitirán, polo sistema informático establecido para o efecto, as propostas de gasto plurianuais, desagregándose as actuacións contidas en cada proxecto para 2026, incluíndo as referentes aos organismos, entes e sociedades a eles adscritos, antes do 10 de setembro.
Os parámetros de evolución do gasto non financeiro de cada sección deberán axustarse aos xerais establecidos no seo da Comisión de Coordinación e Programación do Gasto.
No caso dos créditos destinados ao financiamento operativo dos servizos, deberá establecerse en función do seu custo.
A Dirección Xeral de Orzamentos e Financiamento Autonómico examinará, no seo da Comisión de Coordinación e Programación do Gasto, a documentación orzamentaria recibida, para os efectos de verificar o axuste dos créditos ás previsións de financiamento realizadas e ao establecido nesta orde e na restante normativa aplicable.
Sete. Regras de validación.
As dotacións de partidas propostas e aceptadas son vinculantes para cada sección orzamentaria. Tras as reunións das comisións do artigo 5, a Consellería de Facenda e Administración Pública determinará, consonte os criterios financeiros, os resultados pretendidos e demais directrices aprobadas polo Consello da Xunta de Galicia, os importes dos orzamentos correspondentes a cada servizo orzamentario ou equivalente, fixando as regras de validación que se deben incluír no programa informático de elaboración dos orzamentos.
As ditas validacións deberán estar cargadas na aplicación de elaboración de orzamentos antes do 1 de outubro.
Oito. Sociedades públicas mercantís autonómicas, fundacións do sector público autonómico, consorcios autonómicos e entidades públicas empresariais.
Os entes instrumentais sinalados no artigo 3 remitiranlle á Dirección Xeral de Orzamentos e Financiamento Autonómico, a través da aplicación informática especialmente habilitada para iso, a documentación que oportunamente se determinará a través da correspondente resolución.
Os órganos de goberno de cada ente instrumental aprobarán a actualización do seu programa de actuacións, investimentos e financiamento (PAIF) e actualizarán o seu catálogo de obxectivos de acordo co establecido no artigo 84 do texto refundido da Lei de réxime financeiro e orzamentario de Galicia, asegurando a súa adecuada aliñación cos obxectivos e prioridades definidos no Plan estratéxico de Galicia 2022-2030 (PEG). Así mesmo, acordarán a súa remisión á Dirección Xeral de Orzamentos e Financiamento Autonómico antes do 15 de setembro.
A Dirección Xeral de Orzamentos e Financiamento Autonómico poderá, para os efectos da presentación de datos agregados, homoxeneizar as estruturas orzamentarias das sociedades e entes clasificados como Administración pública da Comunidade Autónoma consonte as normas do Sistema europeo de contas (SEC-2010). Esta homoxeneización realizarase sobre a base da estrutura de ingresos e gastos establecida no artigo 7.
Os datos de gastos de persoal serán incorporados na aplicación de custos de persoal pola Subdirección de Custos de Persoal, con base nos cadros de persoal autorizados para cada ente.
No caso de que non remitisen a documentación anterior completa e nos prazos establecidos, o orzamento do ente instrumental será elaborado de oficio pola Dirección Xeral de Orzamentos e Financiamento Autonómico, aplicando os criterios da prórroga establecidos no artigo 54 do texto refundido da Lei de réxime financeiro e orzamentario de Galicia; do mesmo xeito, axustaranse as transferencias de financiamento correspondentes.
Nove. Orzamentos dos organismos estatutarios e consultivos.
As propostas de anteproxectos dos estados de gastos dos órganos estatutarios e consultivos da Comunidade Autónoma elaboraranse consonte os criterios establecidos e remitiranse, antes do 27 de setembro, á Dirección Xeral de Orzamentos e Financiamento Autonómico.
A Dirección Xeral de Orzamentos e Financiamento Autonómico mecanizará, no soporte informático de elaboración de orzamentos, os anteditos orzamentos.
Dez. Anteproxecto de Lei de orzamentos.
Tendo en conta as análises e as propostas de ingresos e gastos resultantes, e consonte as directrices do marco orzamentario plurianual da Comunidade Autónoma, a Consellería de Facenda e Administración Pública formulará o anteproxecto de Lei de orzamentos xerais e someterao á aprobación do Consello da Xunta.
Ademais, se for o caso, a Consellería de Facenda e Administración Pública formulará o anteproxecto de lei de medidas fiscais e administrativas que acompañe ao de orzamentos, o cal tamén se someterá á aprobación do Consello da Xunta.
Artigo 7.
Estrutura orzamentaria
Un. Orzamento consolidado.
O orzamento consolidado da Comunidade Autónoma comprende o das entidades con orzamento limitativo (Administración xeral, organismos autónomos, axencias públicas autonómicas e entidades públicas instrumentais de asesoramento ou consulta) e recollerá a seguinte estrutura:
I. Orzamento de ingresos.
a) Estrutura orgánica.
O orzamento de ingresos elaborarase de acordo coa clasificación orgánica, que se corresponde cun único centro xestor na Administración xeral e con centros de xestión diferenciados para cada un dos organismos autónomos e axencias públicas autonómicas.
b) Estrutura económica.
Os recursos incluídos nos estados de ingresos do orzamento ordenaranse segundo a súa natureza económica, conforme coa clasificación por capítulos, artigos, conceptos e subconceptos que figura no anexo I.
A creación de conceptos, nos capítulos que non aparezan tipificados no anexo I, será solicitada á Dirección Xeral de Orzamentos e Financiamento Autonómico polos centros xestores.
c) Orzamento dos ingresos procedentes doutras administracións nos organismos e entes instrumentais.
Todos os ingresos que os distintos organismos e entes propoñan consignar no orzamento inicial, procedentes doutras administracións públicas, agás os que sexan exceptuados pola Dirección Xeral de Orzamentos e Financiamento Autonómico, deberán consignarse no orzamento de ingresos da Administración xeral. Simultaneamente, a sección de adscrición deberá consignar no seu estado de gastos as correspondentes partidas de transferencia.
d) Remanentes de tesouraría.
Agás informe favorable da Dirección Xeral de Orzamentos e Financiamento Autonómico, non se consignará ningunha dotación no concepto de ingresos 870 (remanente de tesouraría).
II. Orzamento de gastos.
a) Estrutura orgánica.
As dotacións consignadas nos programas de gasto distribuiranse por servizos orzamentarios, unidades orgánicas con rango de dirección xeral ou equivalente, co detalle que figura no anexo IV.
b) Estrutura económica.
Os créditos incluídos nos estados de gasto do orzamento ordenaranse segundo a súa natureza económica, de acordo coa clasificación por capítulos, artigos, conceptos e subconceptos, detallados no anexo II, e agruparanse separando as operacións correntes, as de capital, as financeiras e o fondo de continxencia de execución orzamentaria.
A creación de conceptos e subconceptos, nos capítulos que non aparezan tipificados no anexo II, require informe favorable da Dirección Xeral de Orzamentos e Financiamento Autonómico, logo da proposta motivada dos centros xestores interesados.
c) Estrutura funcional por programas.
A asignación dos recursos realizarase de acordo coa estrutura funcional por programas de gasto, recollida no anexo III, que se axusta aos contidos das políticas de gasto e delimita as áreas de actuación do orzamento en coherencia co Plan estratéxico de Galicia 2022-2030. Esta estrutura permitirá aos centros xestores agrupar os créditos orzamentarios segundo os obxectivos que se pretendan acadar, favorecendo unha planificación orientada a resultados.
A Dirección Xeral de Orzamentos e Financiamento Autonómico poderá autorizar, por iniciativa propia ou por proposta dos centros xestores, modificacións no código, denominación e contido dos programas, así como a supresión ou creación de novos programas de gasto, co fin de adaptar a clasificación por programas á estrutura da planificación estratéxica de Galicia.
d) Proxectos de gasto.
A unidade básica de orzamentación é o proxecto de gasto.
Un proxecto agrupa aqueles gastos que perseguen unha mesma finalidade concreta, independentemente da súa clasificación económica e orgánica.
Cada programa orzamentario desenvolverase mediante a súa desagregación en proxectos de gasto, aos cales se asigna un código identificativo a través da aplicación informática de elaboración dos orzamentos xerais da Comunidade Autónoma. A creación destes códigos será realizada pola Dirección Xeral de Orzamentos e Financiamento Autonómico, de oficio ou validando a proposta dos órganos xestores, segundo o establecido nas instrucións para a elaboración dos orzamentos.
A Dirección Xeral de Orzamentos e Financiamento Autonómico realizará unha revisión sistemática dos proxectos existentes, coa finalidade de simplificar e racionalizar a estrutura orzamentaria, podendo modificalos ou eliminalos de oficio.
e) Contribución estratéxica e obxectivos.
Cada proxecto de gasto deberá xustificar o seu encaixe na estratexia do PEG, identificando expresamente os obxectivos operativos aos cales contribúe dentro da estrutura do plan (eixes, prioridades, obxectivos estratéxicos e obxectivos operativos), así como os resultados que se pretenden acadar.
Ademais, os proxectos deberán incorporar os indicadores de realización ou produtividade que permitan avaliar a eficacia e eficiencia do gasto. Por regra xeral, e sempre que garden relación coas actuacións previstas, deberán incluír os indicadores clave de produtividade, definidos tras o proceso de análise cos centros directivos.
f) Distribución territorial.
As dotacións orzamentarias dos proxectos de gasto deben concretar a súa distribución territorial por concello, agás cando pola natureza do gasto non poida identificarse, a priori, o destinatario. Esta información resulta esencial para asegurar a transparencia e posibilitar a análise da distribución territorial dos recursos públicos, así como para avaliar a contribución de cada actuación á cohesión territorial e ao equilibrio no desenvolvemento dos distintos ámbitos da Comunidade Autónoma. A territorialización será prevista ou estimada, polo xeral, atendendo ao criterio principal do capítulo orzamentario: no caso dos capítulos I e II, segundo a localización dos centros de gasto; no caso dos capítulos IV e VII, segundo o domicilio dos beneficiarios previstos; e, no caso do capítulo VI, segundo a localización física da actuación ou investimento.
g) Plans de actuación de carácter sectorial ou transversal.
Os proxectos de gasto deberán concretar os plans de actuación de carácter sectorial ou transversal que desenvolven, o que posibilitará o encaixe da planificación global e xeral prevista no PEG coa planificación particular de cada sección orzamentaria.
Co fin de manter esta información estruturada e actualizada, realizarase unha revisión sistemática que poderá derivar na súa modificación, reordenación ou supresión cando se detecte duplicidade, desactualización, falta de operatividade ou desvinculación cos obxectivos estratéxicos e sectoriais vixentes. Esta revisión poderá ser impulsada de oficio pola Dirección Xeral de Orzamentos e Financiamento Autonómico ou por proposta razoada dos órganos xestores.
h) Integración de prioridades transversais.
Os proxectos de gasto deberán identificar claramente a súa contribución aos dereitos da infancia e aos obxectivos de desenvolvemento sustentable (ODS), garantindo así a coherencia coa estratexia transversal da Xunta de Galicia e os compromisos internacionais asumidos. Esta integración permite valorar o impacto das actuacións en ámbitos prioritarios como a protección da infancia, a igualdade, a sustentabilidade e o desenvolvemento social e económico equilibrado.
A Dirección Xeral de Orzamentos e Financiamento Autonómico poderá, en calquera momento, revisar e actualizar a información relativa a esta contribución, co fin de asegurar que os proxectos se adapten ás novas prioridades, normativas ou cambios estratéxicos, mantendo a correcta aliñación coa planificación global e favorecendo unha Administración pública dinámica e responsable.
i) Unidade básica de planificación orzamentaria.
O proxecto de gasto constitúe o elemento esencial da orzamentación dentro de cada programa e centro xestor, ao concentrar a información cualitativa e cuantitativa necesaria para unha planificación pública eficaz.
Ademais de recoller os créditos e actuacións previstas, cada proxecto permite identificar a súa contribución estratéxica, distribuír territorialmente os recursos e analizar o seu impacto de xénero, así como integrar a súa achega aos plans transversais da Xunta de Galicia, aos obxectivos de desenvolvemento sustentable (ODS) e aos dereitos da infancia e adolescencia.
Esta información cualitativa facilita a toma de decisións estratéxicas na fase de elaboración, permite o seguimento da execución durante o exercicio orzamentario e resulta imprescindible para avaliar a contribución real aos resultados previstos no Plan estratéxico de Galicia 2022-2030.
III. Estados financeiros dos organismos autónomos e das axencias públicas autonómicas.
Un. Entes con orzamento limitativo: obrigas contables e contribución ao PEG.
Ademais da estrutura establecida con carácter xeral, os orzamentos de ingresos e gastos dos organismos autónomos, axencias públicas autonómicas e demais entes recollidos no artigo 3 que estean suxeitos a orzamento limitativo de gasto incluirán os estados financeiros que están obrigados a presentar, de acordo coas súas normas específicas de carácter contable e, en especial, as recollidas no capítulo IV do texto refundido da Lei de réxime financeiro e orzamentario de Galicia que lles son de aplicación; en particular, deberán presentar a súa conta financeira calculada con criterios de contabilidade nacional.
Estes entes deben conciliar os obxectivos estratéxicos e operativos que perseguen cos seus programas orzamentarios vinculados ao PEG 2022-2030.
Dous. Orzamentos dos entes instrumentais.
Os orzamentos de explotación e capital e demais estados financeiros das sociedades mercantís públicas autonómicas, fundacións do sector público autonómico e demais entes recollidos no artigo 3 non suxeitos a orzamento limitativo estrutúranse de acordo coas súas normas específicas e, en particular, as recollidas no capítulo V do texto refundido da Lei de réxime financeiro e orzamentario de Galicia que lles son de aplicación.
Na formulación do PAIF que estes entes deben presentar, deberán ter en conta os obxectivos considerados no PEG e nos plans xerais, sectoriais e transversais que os poidan afectar e, polo miúdo, os obxectivos que recolla o programa orzamentario consolidado que conteña, se é o caso, as transferencias correntes e de capital para financiar as actividades e os proxectos do ente.
Tres. Transferencias de financiamento.
As transferencias internas, achegas e, en xeral, as operacións entre os diversos entes recollidos no artigo 3 orzaranse de modo nominativo, para os efectos da consolidación dos estados orzamentarios.
Artigo 8.
Texto articulado
Un. Coordinación das propostas e elaboración do texto articulado.
Corresponderalle á Dirección Xeral de Orzamentos e Financiamento Autonómico coordinar a redacción do articulado do anteproxecto de lei de orzamentos e a presentación do seu texto definitivo.
Dous. Remisión de propostas normativas.
As consellerías, e a través delas os organismos e demais entes recollidos no artigo 3, poderán formular, a través da aplicación de elaboración de orzamentos, antes do 11 de setembro, as propostas normativas con encaixe na lei de orzamentos que consideren precisas.
Coas propostas deberanse xuntar os seguintes documentos:
– Memoria xustificativa da súa oportunidade.
– Táboa de vixencias e de disposicións afectadas.
– Informe económico sobre a súa repercusión nos ingresos e gastos, segundo as instrucións que dite a Dirección Xeral de Orzamentos e Financiamento Autonómico.
Tres. Obxecto e contido das propostas normativas.
As propostas normativas que se refiran exclusivamente á modificación de taxas xa existentes ou á creación doutras novas terán que contar necesariamente co visto e prace da Comisión de Programación Financeira e Xestión do Ingreso a que se refire o número dous do artigo 5, logo da análise de viabilidade que se realice ao abeiro da memoria económica especialmente elaborada para xustificar a proposta. Esta proposta deberá formularse no prazo previsto no número dous.
Artigo 9.
Documentación e prazos
Un. Memoria I.
A redacción da memoria xeral será levada a cabo pola Dirección Xeral de Orzamentos e Financiamento Autonómico.
Dous. Memoria II.
As memorias correspondentes a cada unha das consellerías serán elaboradas por estas segundo o contido e as instrucións que emitirá a Dirección Xeral de Orzamentos e Financiamento Autonómico, e deberán remitirse, mediante o programa informático desenvolvido para a súa xestión, antes do 19 de setembro.
Tres. Memoria de obxectivos e programas.
A memoria de obxectivos e programas será elaborada pola Dirección Xeral de Orzamentos e Financiamento Autonómico e reflectirá os orzamentos en termos do PEG 2022-2030. Tamén contará coa análise do orzamento cuxas fontes de financiamento sexan os fondos europeos, en especial dos fondos estruturais (Feder e FSE) e sectoriais (Fempa e Feader).
Catro. Informe económico-financeiro.
A Dirección Xeral de Orzamentos e Financiamento Autonómico coordinará a elaboración do informe económico-financeiro que acompaña o proxecto de lei de orzamentos xerais baseándose, de ser o caso, nos informes e previsións de conxuntura económica elaborados polo Instituto Galego de Estatística (IGE) e a Secretaría Xeral Técnica e do Tesouro.
Cinco. Memoria de orzamentos das deputacións.
A Dirección Xeral de Orzamentos e Financiamento Autonómico elaborará a memoria de orzamentos das deputacións provinciais, de acordo coa disposición adicional terceira do Estatuto de autonomía de Galicia.
Seis. Informe de impacto de xénero.
A Dirección Xeral de Promoción da Igualdade, en colaboración coa Dirección Xeral de Orzamentos e Financiamento Autonómico e co IGE, elaborará un informe que permita coñecer a situación diferencial das mulleres e dos homes en relación cos distintos ámbitos prioritarios de intervención e a análise do impacto de xénero dos diferentes programas de gasto.
Sete. Informe de impacto na infancia e na mocidade.
A Dirección Xeral de Orzamentos e Financiamento Autonómico, coa colaboración da Dirección Xeral de Familia, Infancia e Dinamización Demográfica, elaborará un informe que permita apreciar o grao de contribución de cada política de gasto recollida nos orzamentos consolidados á infancia e adolescencia.
Oito. Informe de orzamento consolidado en clave de obxectivos de desenvolvemento sustentable.
A Dirección Xeral de Orzamentos e Financiamento Autonómico elaborará un informe que permita explicar as magnitudes orzamentarias en termos da súa contribución aos obxectivos de desenvolvemento sustentable da Axenda 2030.
A Dirección Xeral de Orzamentos e Financiamento Autonómico elaborará, así mesmo, un informe de orzamentación en verde no cal se analizará a contribución dos orzamentos á transición ecolóxica.
Nove. Liquidación dos orzamentos do exercicio anterior e avance do actual.
Tamén se achegará, xunto co anteproxecto de orzamentos xerais da Comunidade Autónoma, a liquidación dos orzamentos do exercicio anterior e un avance dos do exercicio corrente, que serán elaborados pola Intervención Xeral da Comunidade Autónoma.
Disposición adicional primeira.
Tratamento extraorzamentario na xestión do Feaga
Co obxecto de adecuar os estados orzamentarios á natureza da función de intermediación que desenvolve o Fondo Galego de Garantía Agraria na xestión do Fondo Europeo Agrícola de Garantía (Feaga), nos orzamentos xerais da Comunidade Autónoma non se consignarán os créditos destinados ao pagamento deste fondo, o cal se xestionará conforme o sinalado no número 4 do artigo 46 do texto refundido da Lei de réxime financeiro e orzamentario de Galicia.
Disposición adicional segunda.
Elaboración de proxectos da lei de medidas
No suposto de que a Consellería de Facenda e Administración Pública considere conveniente a elaboración de proxectos de lei que requiran a súa tramitación simultánea co proxecto de lei de orzamentos, constituirase unha comisión específica que estará formada por:
– Dous representantes designados pola Dirección Xeral de Orzamentos e Financiamento Autonómico, que exercerán, respectivamente, a Presidencia e a Secretaría da Comisión.
– Un representante designado pola Asesoría Xurídica Xeral, que exercerá a Vicepresidencia da Comisión.
– Un representante designado por cada consellería.
As tarefas desta comisión desenvolveranse nos prazos e trámites recollidos na instrución de desenvolvemento de esta orde.
Disposición derradeira primeira
Autorízase a Dirección Xeral de Orzamentos e Financiamento Autonómico para desenvolver as instrucións contidas nesta orde, especialmente as relativas ás datas de presentación da documentación e á definición, normalización e contido da clasificación económica e por programas, así como para adecuar, se é o caso, a documentación que se indica no seu artigo 4, creando ou substituíndo a que se considere precisa en función das necesidades resultantes do proceso de elaboración.
Disposición derradeira segunda
Esta orde producirá efectos desde o día da súa publicación no
Diario Oficial de Galicia
.
Santiago de Compostela, 23 de xuño de 2025
Código da clasificación económica dos ingresos públicos comprendidos nos orzamentos da Comunidade Autónoma e os seus organismos autónomos e axencias públicas.
Os recursos que prevé liquidar, segundo a súa natureza económica, clasificaranse por capítulos, artigos, conceptos e subconceptos, tal como se detalla no seguinte sistema de codificación.
Esta estrutura de clasificación inicial por artigos, conceptos e subconceptos considérase aberta, polo que se poderán propoñer os novos elementos que se consideren necesarios en calidade de atípicos, cando non figuren incluídos na codificación inicial.
A clasificación económica, co detalle antes definido, terá carácter informativo para os efectos de lograr unha adecuada identificación dos dereitos económicos da Facenda pública no momento do seu rexistro contable. Para os efectos da súa inclusión nos orzamentos, a desagregación das previsións nos distintos niveis da clasificación por categorías económicas será elaborada polos distintos centros xestores dos ingresos en función da información dispoñible por eles.
Recursos condicionados ou non, recibidos pola Administración da Comunidade Autónoma e os seus organismos autónomos e axencias públicas, sen contrapartida directa por parte dos axentes que os conceden, e que se destinan a financiar operacións correntes.
– Abriranse outros subconceptos en función dos recursos de procedencia.
– Abriranse os subconceptos que procedan segundo a consellería ou organismo a que se destinan.
– Desenvolverase en función das liñas de actuación.
– No nivel de subconcepto indicarase o ano de procedencia da transferencia.
– Abriranse distintos conceptos e subconceptos de acordo coa orixe específica dos fondos.
– Nos organismos autónomos e axencias indicarase, no nivel de subconcepto, a natureza dos fondos.
Recolle os ingresos procedentes de rendas de propiedade ou do patrimonio da Comunidade Autónoma e dos seus organismos autónomos e axencias públicas e das súas actividades realizadas en réxime de dereito privado.
Comprende os ingresos derivados da venda de bens de capital de propiedade da Comunidade Autónoma e dos seus organismos autónomos e axencias públicas.
Recursos condicionados ou non recibidos pola Comunidade Autónoma e os seus organismos autónomos e axencias públicas, sen contrapartida directa por parte dos axentes que os conceden e que se destinan a financiar operacións de capital.
– Abriranse os subconceptos que procedan segundo a consellería ou organismo a que afecte.
– Desenvolverase en función das liñas de actuación.
– Abriranse distintos conceptos e subconceptos segundo a orixe específica dos fondos.
– No caso de organismos autónomos e axencias indicarase, a nivel de subconcepto, a natureza dos fondos.
Recolle os ingresos procedentes da venda de activos financeiros, así como os ingresos procedentes de reintegros de préstamos concedidos e os reintegros de depósitos e fianzas constituídas.
Imputaranse a este concepto os ingresos obtidos pola Comunidade Autónoma e os seus organismos autónomos procedentes da emisión de débeda e a obtención de préstamos tanto no interior como no exterior, en moeda nacional ou estranxeira, a curto, medio e longo prazo, os depósitos e fianzas recibidas.
Código da clasificación económica dos gastos públicos comprendidos nos orzamentos da Comunidade Autónoma e nos seus organismos autónomos.
A desagregación da clasificación económica, en conceptos e subconceptos, ten carácter informativo para aqueles casos en que a vinculación se estableza a nivel máis agregado.
Os centros xestores presentarán o detalle dos créditos en función da información dispoñible e debe descender a nivel de subconcepto naqueles conceptos que así se detallan nesta orde.
Naqueles supostos en que se prevexa o desenvolvemento por sectores dun concepto, estes identificaranse polos seguintes díxitos:
– Reservarase o subconcepto 9 para achegas a SPI.
– Mesmo desenvolvemento no nivel de concepto que o artigo 60 (agás 600.3 e 600.4).
– Reservarase o subconcepto 9 para achegas a SPI.
– Reservarase o subconcepto 9 para achegas a SPI.
– O resto do artigo 63 ten o mesmo desenvolvemento que o 62.
– Reservarase o subconcepto 9 para achegas a SPI.
Grupo I. Actuacións de carácter xeral.
Grupo II. Protección civil e seguranza cidadá.
Grupo III. Protección e promoción social.
Grupo IV. Produción de bens públicos de carácter social.
Grupo V. Produción de bens públicos de carácter económico.
Grupo VI. Regulación económica de carácter xeral.
Grupo VII. Regulación económica de sectores produtivos e desenvolvemento empresarial.
Grupo VIII. Transferencias a entidades locais.
Grupo IX. Débeda pública.
Ademais das entidades que se sinalan a continuación, poderanse incluír aquelas outras que expresamente determine a Dirección Xeral de Orzamentos e Financiamento Autonómico.
Seccións:
Sección 01. Parlamento.
Servizo 01. Parlamento.
Servizo 02. Valedor do Pobo.
Sección 02. Consello de Contas.
Servizo 01. Consello de Contas.
Sección 03. Consello da Cultura Galega.
Servizo 01. Consello da Cultura Galega.
Sección 04. Presidencia da Xunta de Galicia.
Servizo 01. Secretaría Xeral da Presidencia.
Servizo 02. Dirección Xeral do Gabinete Técnico da Presidencia.
Servizo 03. Secretaría Xeral de Medios.
Servizo 04. Dirección Xeral de Comunicación.
Servizo 05. Oficina de Coordinación Económica da Presidencia.
Servizo 06. Asesoría Xurídica Xeral.
Servizo 07. Dirección Xeral de Asuntos Constitucionais e Desenvolvemento Lexislativo.
Servizo 08. Delegacións territoriais da Xunta de Galicia.
Servizo A2. Axencia de Turismo de Galicia.
Sociedade mercantil. Corporación Radio e Televisión de Galicia, S.A.
Sociedade mercantil. Sociedade Anónima de Xestión do Plan Xacobeo, S.A.
Sociedade mercantil. Galicia Calidade, S.A.U.
Sección 05. Consellería de Presidencia, Xustiza e Deportes.
Servizo 01. Secretaría Xeral Técnica.
Servizo 02. Secretaría Xeral para o Deporte.
Servizo 03. Dirección Xeral de Xustiza.
Servizo 04. Dirección Xeral de Administración Local.
Servizo 05. Dirección Xeral de Relacións Institucionais e Parlamentarias.
Servizo 06. Dirección Xeral de Emerxencias e Interior.
Servizo 07. Dirección Xeral de Relacións Exteriores e coa Unión Europea.
Servizo 08. Dirección Xeral de Mobilidade.
Servizo 81. Academia Galega de Seguridade Pública.
Servizo A1. Axencia Galega de Emerxencias.
Fundación Semana Verde de Galicia.
Fundación Galicia Europa.
Fundación Deporte Galego (FDG).
Consorcio Local Os Peares.
Sección 06. Consellería de Medio Ambiente e Cambio Climático.
Servizo 01. Secretaría Xeral Técnica.
Servizo 02. Dirección Xeral de Enerxías Renovables e Cambio Climático.
Servizo 03. Dirección Xeral de Calidade Ambiental e Sostibilidade.
Servizo 04. Dirección Xeral de Patrimonio Natural.
Servizo 80. Instituto de Estudos do Territorio.
Servizo 82. Augas de Galicia.
Centro de Extensión Universitaria e Divulgación Ambiental de Galicia-Ceida.
Consorcio para a xestión e explotación da rede básica de abastecemento aos concellos de Cervo e Burela.
Sociedade mercantil, Sociedade Galega do Medio Ambiente, S.A.-Sogama.
Sección 07. Consellería de Educación, Ciencia, Universidades e Formación Profesional.
Servizo 01. Secretaría Xeral Técnica.
Servizo 02. Secretaría Xeral de Universidades.
Servizo 03. Dirección Xeral de Ordenación e Innovación Educativa.
Servizo 04. Dirección Xeral de Formación Profesional.
Servizo 05. Dirección Xeral de Centros e Recursos Humanos.
Servizo A2. Axencia Galega de Innovación.
Consorcio Axencia para a Calidade do Sistema Universitario de Galicia.
Fundación Pública Galega Centro Tecnolóxico de Supercomputación de Galicia-Cesga.
Sección 08. Consellería de Política Social e Igualdade.
Servizo 01. Secretaría Xeral Técnica.
Servizo 02. Dirección Xeral de Familia, Infancia e Dinamización Demográfica.
Servizo 03. Dirección Xeral de Inclusión Social.
Servizo 04. Dirección Xeral de Persoas con Discapacidade.
Servizo 05. Dirección Xeral de Maiores e Atención Sociosanitaria.
Servizo 06. Dirección Xeral de Loita contra a Violencia de Xénero.
Servizo 07. Dirección Xeral de Promoción da Igualdade.
Servizo 90. Consorcio Galego de Servizos de Igualdade e Benestar.
Servizo A1. Axencia Galega de Servizos Sociais-Agass.
Fundación Pública Galega para a Tutela de Persoas Adultas-Funga.
Sección 09. Consellería de Economía e Industria.
Servizo 01. Secretaría Xeral Técnica.
Servizo 02. Secretaría Xeral de Industria e Desenvolvemento Enerxético.
Servizo 03. Dirección Xeral de Estratexia Industrial e Solo Empresarial.
Servizo 04. Dirección Xeral de Planificación Enerxética e Minas.
Servizo A1. Instituto Galego de Promoción Económica-Igape.
Servizo A3. Axencia Instituto Enerxético de Galicia-Inega.
Fundación Centro Tecnolóxico do Granito de Galicia.
XesGalicia, Sociedade Xestora de Entidades de Investimento de Tipo Pechado, S.A.U.
Sociedade mercantil. Sodiga Galicia, Sociedade de Capital Risco, S.A.
Empresa participada. Parque Tecnolóxico de Galicia, S.A.
Sociedade mercantil, Xestión do Solo de Galicia-Xestur, S.A.
Sección 10. Consellería de Facenda e Administración Pública.
Servizo 01. Secretaría Xeral Técnica e do Tesouro.
Servizo 02. Dirección Xeral de Orzamentos e Financiamento Autonómico.
Servizo 03. Dirección Xeral de Cohesión e Fondos Europeos.
Servizo 04. Dirección Xeral de Emprego Público e Administración de Persoal.
Servizo 05. Dirección Xeral de Simplificación Administrativa e do Patrimonio.
Servizo 06. Intervención Xeral da Comunidade Autónoma.
Servizo 80. Instituto Galego de Estatística.
Servizo 81. Escola Galega de Administración Pública.
Servizo A1. Axencia para a Modernización Tecnolóxica de Galicia.
Servizo A2. Axencia Tributaria de Galicia.
Servizo B1. Consello Económico e Social.
Sociedade mercantil. Redes de Telecomunicación Galegas Retegal, S.A.
Sección 11. Consellería de Vivenda e Planificación de Infraestruturas.
Servizo 01. Secretaría Xeral Técnica.
Servizo 02. Secretaría Xeral de Vivenda e Urbanismo.
Servizo 03. Dirección Xeral de Urbanismo.
Servizo 04. Xurado de Expropiación de Galicia.
Servizo 81. Instituto Galego da Vivenda e Solo.
Servizo 82. Axencia de Protección da Legalidade Urbanística.
Servizo A1. Axencia Galega de Infraestruturas.
Sociedade mercantil. Sociedade Pública de Investimentos de Galicia, S.A. (SPI Galicia, S.A.).
Sociedade mercantil. Sociedade de Vivenda Pública de Galicia, S.A.-Vipugal.
Consorcio Casco Vello de Vigo.
Sección 12. Consellería de Sanidade.
Servizo 01. Secretaría Xeral Técnica.
Servizo 02. Dirección Xeral de Saúde Pública.
Servizo 03. Dirección Xeral de Planificación e Reforma Sanitaria.
Servizo 15. Servizo Galego de Saúde-A Coruña.
Servizo 27. Servizo Galego de Saúde-Lugo.
Servizo 32. Servizo Galego de Saúde-Ourense.
Servizo 36. Servizo Galego de Saúde-Pontevedra.
Servizo 50. Servizo Galego de Saúde-Dirección Xeral de Servizos Centrais.
Servizo A1. Axencia Galega para a Xestión do Coñecemento en Saúde-Acis.
Servizo A2. Axencia Galega de Sangue, Órganos e Tecidos-Ados.
Sociedade mercantil. Galaria, Empresa Pública de Servizos Sanitarios, S.A.
Fundación Pública Instituto Galego de Oftalmoloxía-Ingo.
Fundación Pública Urxencias Sanitarias de Galicia-061.
Fundación Pública Galega de Medicina Xenómica.
Fundación Profesor Novoa Santos.
Fundación Instituto de Investigación Sanitaria Santiago de Compostela.
Fundación Biomédica Galicia Sur.
Sección 13. Consellería de Cultura, Lingua e Xuventude.
Servizo 01. Secretaría Xeral Técnica.
Servizo 02. Secretaría Xeral da Lingua.
Servizo 03. Dirección Xeral de Cultura.
Servizo 04. Dirección Xeral de Patrimonio Cultural.
Servizo 05. Dirección Xeral de Xuventude.
Servizo A1. Axencia Galega das Industrias Culturais.
Fundación Museo del Mar.
Fundación Cidade da Cultura de Galicia.
Fundación Pública Camilo José Cela.
Sección 14. Consellería de Emprego, Comercio e Emigración.
Servizo 01. Secretaría Xeral Técnica.
Servizo 02. Secretaría Xeral de Emprego e Relacións Laborais.
Servizo 03. Dirección Xeral de Formación e Cualificación para o Emprego.
Servizo 04. Dirección Xeral de Traballo Autónomo e Economía Social.
Servizo 05. Secretaría Xeral da Emigración.
Servizo 06. Dirección Xeral de Comercio e Consumo.
Servizo 80. Instituto Galego do Consumo e da Competencia.
Servizo 81. Instituto Galego de Seguridade e Saúde Laboral de Galicia.
Servizo B1. Consello Galego de Relacións Laborais.
Fundación Pública Galega da Formación para o Traballo.
Fundación Feiras e Exposicións de Lugo.
Fundación Feiras e Exposicións de Ourense.
Fundación de Exposicións e Congresos da Estrada.
Fundación Instituto Feiral da Coruña.
Fundación Pública Artesanía de Galicia.
Fundación Instituto Feiral de Vigo (Ifevi).
Sección 15. Consellería do Medio Rural.
Servizo 01. Secretaría Xeral Técnica.
Servizo 02. Dirección Xeral de Defensa do Monte.
Servizo 03. Dirección Xeral de Planificación e Ordenación Forestal.
Servizo 04. Dirección Xeral de Gandaría e Agricultura e Industrias Agroalimentarias.
Servizo 05. Dirección Xeral da PAC e do Control da Cadea Alimentaria.
Servizo 80. Fondo Galego de Garantía Agraria-Fogga.
Servizo A1. Axencia Galega de Desenvolvemento Rural-Agader.
Servizo A2. Axencia Galega da Calidade Alimentaria-Agacal.
Sociedade mercantil. Empresa Pública de Servizos Agrarios Galegos, S.A.-Seaga.
Sociedade mercantil. Xenética Fontao, S.A.
Fundación Centro Tecnolóxico da Carne-CTC.
Sección 16. Consellería do Mar.
Servizo 01. Secretaría Xeral Técnica.
Servizo 02. Dirección Xeral de Pesca, Acuicultura e Innovación Tecnolóxica.
Servizo 03. Dirección Xeral de Desenvolvemento Pesqueiro.
Servizo A1. Instituto Tecnolóxico para o Control do Medio Mariño de Galicia. Intecmar.
Entidade Pública Empresarial Portos de Galicia.
Fundación Centro Tecnolóxico do Mar-Fundación Cetmar.
Sección 20. Consello Consultivo de Galicia.
Servizo 01. Consello Consultivo de Galicia.
Sección 21. Transferencias a corporacións locais.
Servizo 01. Transferencias a corporacións locais.
Sección 22. Débeda pública da Comunidade Autónoma.
Servizo 01. Débeda pública da Comunidade Autónoma.
Sección 23. Gastos de diversas consellerías.
Servizo 01. Secretaría Xeral e do Patrimonio da Consellería de Facenda.
Servizo 02. Dirección Xeral de Orzamentos.
Servizo 03. Dirección Xeral de Política Financeira e do Tesouro.
Servizo 04. Dirección Xeral de Emprego Público e Administración de Persoal.
Servizo 05. Secretaría Xeral da Presidencia.